Григор Василев
Григор Василев Гьорев е български адвокат, журналист и политик от Демократическата партия. Той е дългогодишен редактор на партийния вестник „Пряпорец“ и министър на земеделието и държавните имоти през 1930 – 1931 година.

Биография 
Григор Василев е роден на 6 юли (24 юни стар стил) 1883 година в село Радово, Трънско. Учи право в Софийския университет „Свети Климент Охридски“ и завършва в Женева през 1904 година. Първоначално е член на Българската работническа социалдемократическа партия (широки социалисти) и през 1904 – 1906 година е секретар на Свободния синдикален съюз.

Григор Василев участва активно в македонските дела в България. Редактира вестник „Илинден“. 

През 1913 година Василев се присъединява към Демократическата партия и през следващата година за пръв път е избран за народен представител, а от 1919 до 1932 година е редактор на официалния орган на партията вестник „Пряпорец“. В 1917 година се жени за Мара Станишева – дъщеря на инженер Христо Станишев, завършила гимназия в София в 1913 година и Висше търговско училище в Берлин. Двамата имат 4 деца: Ангелина, Весела, Христо и Григор.

През 1923 година се присъединява към новосъздадения Демократически сговор, заедно с крилото на Демократическата партия, водено от Андрей Ляпчев. През 1925 година е сред ранените в организирания от комунистите атентат в църквата „Света Неделя“. През 1930 – 1931 година е министър на земеделието и държавните имоти в неговия трети кабинет.

През 30-те години Василев е редактор на списанията „Българска земя“ (1931 – 1932) и „Нация и земя“ (1933 – 1934). През 1936 година взема активно участие в работата на опозиционната Петорка и е сред водачите на демократичната опозиция в парламента след неговото възстановяване през 1938 година. В навечерието на Втората световна война той провежда посещение в Полша, след което излага пред министър-председателя Георги Кьосеиванов своите съображения срещу включването на България в Тристранния пакт.

Григор Василев умира на 7 ноември 1942 година в София.

Библиография 

 „Македония и турската революция“ (1908)
 „Програма на българската земя“ (1932)
 „Йордан Йовков. Спомени и писма“ (1940)
 „Образън на българската земя“ (1941)
 „Един вдъхновен българин. Избрани произведения“ (1994)

Бележки 

Български журналисти
Български политици (1878 – 1918)
Български политици (1918 – 1945)
Профсъюзни дейци в България
Демократически сговор
Хора от област Перник
Министри на земеделието на България
Български масони
Възпитаници на Женевския университет
Починали в София
Членове на Българското географско дружество
Хора с архиви в Централния държавен архив